CELEX: 32020R1423
Language: hu
Date: 2019-03-14 00:00:00
Title: A Bizottság (EU) 2020/1423 felhatalmazáson alapuló rendelete (2019. március 14.) az (EU) 2015/2366 európai parlamenti és tanácsi irányelvnek a pénzforgalmi szolgáltatásokra vonatkozó központi kapcsolattartó pontok kijelölési kritériumait, illetve a központi kapcsolattartó pontok feladatait meghatározó szabályozástechnikai standardok tekintetében történő kiegészítéséről (EGT-vonatkozású szöveg)

9.10.2020   
               
               
                  HU
               
               
                  Az Európai Unió Hivatalos Lapja
               
               
                  L 328/1
               
            
         A BIZOTTSÁG (EU) 2020/1423 FELHATALMAZÁSON ALAPULÓ RENDELETE
         (2019. március 14.)
         az (EU) 2015/2366 európai parlamenti és tanácsi irányelvnek a pénzforgalmi szolgáltatásokra vonatkozó központi kapcsolattartó pontok kijelölési kritériumait, illetve a központi kapcsolattartó pontok feladatait meghatározó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a belső piaci pénzforgalmi szolgáltatásokról és a 2002/65/EK, a 2009/110/EK és a 2013/36/EU irányelv és az 1093/2010/EU rendelet módosításáról, valamint a 2007/64/EK irányelv hatályon kívül helyezéséről szóló, 2015. november 25-i (EU) 2015/2366 európai parlamenti és tanácsi irányelvre (1) és különösen annak 29. cikke (7) bekezdésére,
         mivel:
         
                     (1)
                  
                  
                     Az (EU) 2015/2366 irányelv 29. cikkének (4) bekezdése szerinti központi kapcsolattartó pont kijelölésére vonatkozó követelménynek arányosnak kell lennie az említett irányelv által elérni kívánt célokkal anélkül, hogy szükségtelen terheket róna a határokon átnyúló jelleggel működő pénzforgalmi intézményekre. Ezért helyénvaló arányos kritériumokat meghatározni küszöbértékek formájában a fogadó tagállamban közvetítők útján végrehajtott ügyletek volumenére és értékére, valamint a fogadó tagállamban letelepedett közvetítők számára vonatkozóan. Mivel a fogadó tagállam illetékes hatósága előírhatja a pénzforgalmi intézmények számára, hogy az (EU) 2015/2366 irányelv 29. cikkének (2) bekezdése alapján adatszolgáltatást teljesítsenek a szóban forgó tagállam területén végzett tevékenységekről, az említett hatóság rendelkezik az e kritériumok alkalmazásához szükséges információk beszerzéséhez szükséges eszközökkel. Ezért ezeket a küszöbértékeket meg kell állapítani az (EU) 2015/2366 irányelv 29. cikke (4) bekezdésének kiegészítése céljából.
                  
               
                     (2)
                  
                  
                     Amennyiben egy tagállam az (EU) 2015/2366 irányelv 29. cikkének (4) bekezdése alapján központi kapcsolattartó pont kijelölését írja elő, a központi kapcsolattartó pontnak elsősorban az említett irányelv III. és IV. címében előírt követelmények teljesítéséről szóló megfelelő kommunikációt és tájékoztatást kell biztosítania a fogadó tagállamban, beleértve a kijelölő pénzforgalmi intézmény beszámolási kötelezettségét is a fogadó tagállam illetékes hatóságai felé. A központi kapcsolattartó pontnak továbbá központi koordináló szerepet kell betöltenie a kijelölő pénzforgalmi intézmény, valamint a székhely szerinti és a fogadó tagállam illetékes hatóságai között a fogadó tagállamban a letelepedési jog alapján közvetítők által végzett pénzforgalmi tevékenység felügyeletének megkönnyítése érdekében. E célból a pénzforgalmi intézménynek biztosítania kell, hogy a központi kapcsolattartó pont megkapja a szükséges forrásokat, és hozzáféréssel rendelkezzen a releváns adatszolgáltatási adatokhoz, hogy eleget tegyen az (EU) 2015/2366 irányelv szerinti kötelezettségeinek.
                  
               
                     (3)
                  
                  
                     Ez a rendelet az Európai Bankhatóság (EBH) által a Bizottsághoz benyújtott szabályozástechnikai standardtervezeten alapul.
                  
               
                     (4)
                  
                  
                     Az EBH nyilvános konzultációt folytatott az e rendelet alapját képező szabályozástechnikai standardtervezetekről, elemezte az esetleges kapcsolódó költségeket és hasznot, továbbá kikérte az 1093/2010/EU európai parlamenti és tanácsi rendelet (2) 37. cikkével összhangban létrehozott banki érdekképviseleti csoport véleményét,
                  
               ELFOGADTA EZT A RENDELETET:
         
            1. cikk
            Kritériumok annak meghatározásához, hogy mikor kell központi kapcsolattartó pontot kijelölni
            Az (EU) 2015/2366 irányelv 29. cikke (4) bekezdésének alkalmazásában a pénzforgalmi intézmények kizárólag az alábbiak közül egy vagy több kritérium teljesülése esetén kötelezhetők központi kapcsolattartó pont kijelölésére:
            
                        a)
                     
                     
                        azon pénzforgalmi közvetítők összesített száma, amelyeken keresztül a pénzforgalmi intézmény a letelepedési jog alapján nyújtja az (EU) 2015/2366 irányelv I. mellékletében említett pénzforgalmi szolgáltatások bármelyikét a fogadó tagállamban, 10 vagy annál több;
                     
                  
                        b)
                     
                     
                        a fizetési műveletek összértéke – beleértve a fogadó tagállamban található és a letelepedési jog vagy a szolgáltatásnyújtás szabadsága alapján működő pénzforgalmi közvetítőkön keresztül pénzforgalmi intézmény által a fogadó tagállamban az előző pénzügyi évben a megbízásos online átutalási szolgáltatások nyújtása során kezdeményezett fizetési műveleteket – meghaladja a 3 millió EUR értéket, és a pénzforgalmi intézmény a szóban forgó pénzforgalmi közvetítők közül legalább kettőt a letelepedési jog alapján foglalkoztatott;
                     
                  
                        c)
                     
                     
                        a fizetési műveletek száma – amelyeket a pénzforgalmi intézmények a fogadó tagállamban az előző pénzügyi évben hajtottak végre a fogadó tagállamban található és a letelepedés joga vagy a szolgáltatásnyújtás szabadsága alapján működő pénzforgalmi közvetítőkön keresztül, beleértve a megbízásos online átutalási szolgáltatások nyújtása során kezdeményezett fizetési műveletek számát is – meghaladja a 100 000-et, és a pénzforgalmi intézmény a szóban forgó pénzforgalmi közvetítők közül legalább kettőt a letelepedési jog alapján foglalkoztatott.
                     
                  
         
            2. cikk
            A központi kapcsolattartó pont feladatai
            
               (1)   Az (EU) 2015/2366 irányelv 29. cikke (4) bekezdésének megfelelően kijelölt központi kapcsolattartó pont a következő feladatokat látja el:
               
                           a)
                        
                        
                           a pénzforgalmi közvetítők által a fogadó tagállamban a letelepedési jog alapján nyújtott szolgáltatásokkal összefüggésben egyedüli adatszolgáltatóként és egyedüli adatgyűjtőként szolgál a kijelölő pénzforgalmi intézménynek a fogadó tagállam illetékes hatóságai felé az (EU) 2015/2366 irányelv 29. cikkének (2) bekezdése alapján teljesítendő adatszolgáltatási kötelezettségek tekintetében;
                        
                     
                           b)
                        
                        
                           a kijelölő pénzforgalmi intézmény egyedüli kapcsolattartó pontjaként szolgál a székhely szerinti és a fogadó tagállam illetékes hatóságaival folytatott kommunikáció során a fogadó tagállamban a letelepedési jog alapján működő közvetítőkön keresztül nyújtott pénzforgalmi szolgáltatások tekintetében, többek között azáltal, hogy az illetékes hatóságok számára kérésre dokumentumokat és információkat biztosít;
                        
                     
                           c)
                        
                        
                           elősegíti a kijelölő pénzforgalmi intézménynek a fogadó tagállamban a letelepedési jog alapján működő pénzforgalmi közvetítői illetékes hatóságok általi helyszíni ellenőrzését, valamint a székhely szerinti vagy a fogadó tagállam illetékes hatóságai által az (EU) 2015/2366 irányelv alapján elfogadott felügyeleti intézkedések végrehajtását.
                        
                     
            
               (2)   A pénzforgalmi intézmények biztosítják, hogy a központi kapcsolattartó pont rendelkezzen a szükséges erőforrásokkal, és hozzáférjen az (EU) 2015/2366 irányelv 29. cikke (4) bekezdésében meghatározott és e cikk (1) bekezdésében részletezett funkciók ellátásához szükséges valamennyi adathoz.
            
         
         
            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. március 14.-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 337., 2015.12.23., 35. o.
         
         
            (2)  Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.)